Søndag fandt Nordjyllands Politi en af de to mænd, der stjal 7000 kroner fra et kasseapparat den 14. oktober. Det var Fakta-butikken på Saltumvej i Aalborg, der var udsat for tyveriet.  To tyve kom ind i butikken for at handle, og da muligheden bød sig, stak de hånden ned og snuppede de 7000 kroner fra et kasseapparat. På baggrund af overvågningsbilleder, anholdte Nordjyllands Politi søndag først en 24-årig mand, de mente var involveret i røveriet. Manden nægtede dog alt, og det viste sig senere, at det var den anholdtes 22-årige bror, der var en af de to tyve. Den 22-årige erkendte søndag, at han var en af de to tyve, og han er nu løsladt og sigtet for tyveri. Den 22-årige mand fra Aalborg-området er tidligere kendt af politiet. Vicepolitikommissær ved Nordjyllands Politi, Torben Asmussen, fortæller, at de har en god ide om, hvem den anden gerningsmand er.
En 22-årig mand har erkendt, at han stod bag et såkaldt kassedyk i Fakta på Saltumvej for godt to uger siden.